Diari Oficial de la Generalitat Valenciana


Sumari del DOGV 6543, del 15-06-2011 (2011/6882)

ORDRE 16/2011, de 9 de juny, de la Conselleria d'Economia, Hisenda i Ocupació, per la qual es convoquen subvencions públiques per a la realització de plans de formació dirigits prioritàriament a treballadors ocupats en desplegament del Reial Decret 395/2007, de 23 de març.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6543

Data del DOGV
:   15-06-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/6882


Data del document
:   09-06-2011

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 16/2011, de 9 de juny, de la Conselleria d'Economia, Hisenda i Ocupació, per la qual es convoquen subvencions públiques per a la realització de plans de formació dirigits prioritàriament a treballadors ocupats en desplegament del Reial Decret 395/2007, de 23 de març. [2011/6882]  
Des del Consell Europeu de Lisboa de març de 2000, l'aprenentatge permanent constituïx un element essencial de les estratègies per a l'ocupació en tota la Unió Europea, no sols per a afavorir la competitivitat empresarial i l'empleabilitat dels treballadors, sinó també la seua inclusió social. En este mateix sentit, en l'àmbit de la Comunitat, el suport a les accions dirigides a l'adquisició d'habilitats i competències professionals, constituïx una línia estratègica d'acció del Govern Valencià, ja que permeten l'adaptació d'una societat i economia als continus processos de transformació.  
A Espanya, el Reial Decret 395/2007, de 23 de març, pel qual es regula el subsistema de formació professional per a l'ocupació, contempla la formació d'oferta com aquella que té com a objectiu facilitar als treballadors ocupats i desocupats, una formació ajustada a les necessitats del mercat de treball; en desplegament del dit reial decret, el Ministeri de Treball i Assumptes Socials va dictar l'Ordre de 7 de març (BOE 18.03.08) determinant en el seu capítol II les diferents modalitats de desenvolupament de la formació d'oferta.  
En la Comunitat, la present Ordre regula l'execució dels plans de formació dirigits prioritàriament als treballadors ocupats, plans que podran estendre el seu desenvolupament fins al 31 de juliol de 2012 i que permetran aprofundir en la integració dels subsistemes, ja que no sols permet el desenvolupament d'accions formatives en què podran participar tant treballadors en actiu com a desocupats, sinó que incorpora a més l'obligació que entre un 20 i un 40 per cent dels alumnes de les accions formatives siguen persones desocupades. Al mateix temps, l'Ordre recull la possibilitat que els plans de formació d'un específic sector de l'activitat econòmica valenciana, no sols contemplen la realització d'accions per a satisfer les específiques necessitats de formació dels treballadors inclosos en este concret sector, sinó que també podran programar-se accions dirigides al reciclatge i requalificació de treballadors procedents d'altres sectors amb dificultats. Tot això en el marc de la formació professional que atenga al que establix la Llei Orgànica 5/2002, de 19 de juny, de les Qualificacions i de la Formació Professional.  
  
L'Ordre s'emmarca així mateix en els eixos d'actuació per a l'ocupació i la formació, previstos en el marc del Pacte Valencià per al Creixement i l'Ocupació (PAVACE II) que es va subscriure al setembre de 2008 entre la Generalitat i les organitzacions sindicals i empresarials més representatives de la Comunitat; en el PAVACE II s'assenyala que la formació al llarg de tota la vida és un element fonamental de millora de l'empleabilitat dels treballadors i d'enriquiment del capital humà; afig a més que la formació permanent és un element clau per a millorar la productivitat a llarg termini, al mateix temps que facilita la transició dels treballadors entre sectors i entre ocupacions, afavorint la diversificació econòmica i permetent un enfocament preventiu davant la desocupació.  
Per tot l'anterior, fent ús de les facultats que em conferixen la Llei 5/1983 de 30 de desembre de Govern Valencià; la Llei de la Generalitat Valenciana 3/2000, de 17 d'abril, per la qual es crea el Servei Valencià d'Ocupació i Formació; el Decret 129/2007, de 27 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i el Decret 41/2001, de 27 de febrer, del Consell, pel qual s'aprova el Reglament Orgànic i Funcional del SERVEF, modificat pel Decret 173/2002, de 15 d'octubre, i pel Decret 141/2003, d'1 d'agost, ambdós del Consell, oït el Consell Valencià de Formació Professional,  
  
  
  
ORDENE  
  
TÍTOL I  
Disposicions comunes  
  
Article 1. Objecte  
1. La present Orde té com a objecte convocar ajudes, en l'àmbit de la Comunitat Valenciana, per a la realització de plans de formació dirigits prioritàriament a treballadors ocupats en el marc de l'Ordre Ministerial TAS/718/2008, de 7 de març (BOE núm. 67 de 18 de març), dictada en desplegament del Reial Decret 395/2007, per la qual es regula el subsistema de formació professional per a l'ocupació, en matèria de formació d'oferta i s'establixen les bases reguladores per a la concessió de subvencions públiques destinades al seu finançament;  
2. La gestió d'estes ajudes correspondrà al Servei Valencià d'Ocupació i Formació (d'ara en avant SERVEF).  
  
Article 2. Tipologia, duració i termini d'execució dels plans de formació  
1. En funció dels objectius a cobrir i de l'àmbit o naturalesa de la formació, s'establixen els següents tipus de plans de formació, tots ells dirigits a la formació de treballadors de la Comunitat Valenciana:  
  
a) Plans de formació intersectorials, en competències transversals i horitzontals a diversos sectors de l'activitat econòmica, o de competències específiques d'un sector per al reciclatge i requalificació de treballadors d'altres sectors, inclosa la formació dirigida a la capacitació per a la realització de funcions pròpies de la representació legal dels treballadors.   
b) Plans de formació sectorials integrats per accions formatives, dirigides a la formació de treballadors d'un dels sectors que s'especifiquen en l'annex I a la present Ordre, a fi de desenvolupar accions formatives d'interés general per al dit sector, i satisfer necessitats específiques de formació d'este. Les accions específiques programades en este tipus de plans també podran dirigir-se al reciclatge i requalificació de treballadors procedents d'altres sectors en situació de crisi.  
  
c) Plans de formació intersectorials, dirigida específicament als col·lectius de treballadors i socis de l'economia social.   
d) Plans de formació intersectorials per a la formació, dirigida específicament al col·lectiu d'autònoms.  
2. Els Plans de Formació s'ajustaran al que establix l'article 16 de l'Ordre TAS/718/2008, de 7 de març, indicant-se la modalitat d'impartició de les accions formatives.  
3. Es podran finançar mòduls formatius, amb una duració mínima de 4 hores, d'alfabetització informàtica, sensibilització mediambiental, promoció de la igualtat, orientació professional, i prevenció de riscos laborals.  
Esta formació, podrà desenvolupar-se dins d'una determinada acció formativa, o bé de forma separada.  
4. Els plans de formació es podran executar des de l'un de juliol de 2011 fins al 31 de juliol de 2012.  
  
Article 3. Entitats beneficiàries  
1. Seran entitats beneficiàries de la concessió de subvencions públiques a l'empara d'esta ordre, per a l'execució de plans de formació dirigits a treballadors prioritàriament ocupats les següents:  
a) Per a l'execució de plans de formació intersectorials, previstos en l'article 2, u, a) de la present Ordre, les organitzacions empresarials i sindicals representatives de la Comunitat Valenciana de caràcter intersectorial, en ambdós casos, i l'àmbit d'actuació de les quals s'estenga a tota la Comunitat.  
Les organitzacions sindicals hauran d'acreditar així mateix, que disposen de delegats de personal o membres de comités d'empresa, en cada una de les províncies de la Comunitat Valenciana.   
Les organitzacions empresarials, hauran d'acreditar així mateix, la seua representativitat, i la seua implantació intersectorial i territorial en cada una de les províncies de la Comunitat Valenciana.   
b) Per a l'execució de plans de formació sectorial, previstos en l'article 2, u, b) d'esta ordre, les entitats creades a l'empara de la negociació col·lectiva sectorial, així com les organitzacions empresarials amb domicili social o implantació a la Comunitat Valenciana, que participen en la negociació col·lectiva en els sectors d'esta relacionats en l'annex I; i les organitzacions sindicals que acrediten que disposen de delegats de personal o membres de comités d'empresa en els sectors relacionats en l'annex I.   
c) Per a l'execució de plans de l'economia social, previstos en l'article 2, u, c) d'esta ordre, les confederacions i federacions de cooperatives que consten inscrites en el registre oficial de Cooperatives de la Comunitat Valenciana, així com les confederacions i federacions de Societats Laborals, inscrites en el registre d'associacions professionals dependent de la Direcció General de Treball i Seguretat Laboral  
  
d) Per a l'execució de plans formatius dirigits a treballadors autònoms, previstos en l'article 2, u, d) d'esta ordre, les associacions professionals de treballadors autònoms, exclusivament, de caràcter intersectorial, amb implantació en l'àmbit territorial de la Comunitat Valenciana d'acord amb el que preveu l'article 9.1.a),b) i d) del Reial Decret1613/2010, de 7 de desembre, si bé les referències territorials en ell contingudes es consideraran efectuades a la Comunitat Valenciana.  
  
e) Totes les entitats beneficiàries d'ajudes per a la realització de plans de formació ho seran d'un finançament addicional per a subvencionar els costos dels informes d'auditor, previstos en l'article 18. 1 de la present Ordre, d'acord amb l'Ordre TAS/718/2008, annex II, apartat 3, punt b).  
2. De conformitat amb el que establix l'article 11.2 de la Llei 38/2003, de 17 de Novembre, General de Subvencions, els membres associats a l'entitat beneficiària que es comprometen a executar totalment o parcialment el pla de formació en nom i per compte d'esta, tindran igualment la consideració de beneficiaris.  
3. No podrà tindre la condició de beneficiàries, aquelles entitats en què concórrega alguna de les circumstàncies a què es referix l'article 13, apartats 2 i 3 de la menciona Llei 38/2003.  
4. Els que aspiren a ser perceptors de les distintes ajudes, hauran d'acreditar capacitat suficient de mitjans materials, humans i organitzatius per a aconseguir els objectius establits en el Programa, i complir la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que establix el Decret 279/2004, de 17 de desembre del Consell de la Generalitat (DOCV núm. 4.907, de 21.12.2004).  
  
Article 4. Obligacions de l'entitat beneficiària  
Són obligacions de les entitats beneficiàries:  
a) Realitzar les accions formatives subvencionades, segons el que preveu esta ordre i en la resolució de concessió.  
b) Justificar davant del SERVEF, el compliment dels requisits i les condicions exigides en esta ordre.  
c) Justificar davant del SERVEF, en el termini i en els termes establits en la present Ordre, la realització de les accions formatives i els gastos subvencionats.  
d) Facilitar al SERVEF les tasques de seguiment i control tècnic.  
e) Sotmetre's a les actuacions de comprovació, a efectuar pel SERVEF, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota aquella informació que li siga requerida en l'exercici de les actuacions anteriors.  
f) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control, i aportar-los en el termini de cinc dies quan siguen requerits per l'administració. D'acord amb el que preveu l'article 90 del Reglament (CE) núm. 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió i es deroga el Reglament (CE) núm. 1260/1999, els documents justificatius relacionats amb els gastos i amb les auditories, hauran de conservar-se durant un període mínim de tres anys a partir del tancament del Programa Operatiu, que en el present cas estén la seua vigència durant el període 2007-2013, prorrogable fins al 2015. Les entitats que, sense haver transcorregut l'esmentat període, decidisquen suspendre la seua activitat o dissoldre's, hauran de remetre una còpia de l'esmentada documentació al SERVEF.  
g) Comunicar al SERVEF la concessió de qualssevol altres subvencions, ajudes, ingressos o recursos, provinents de qualsevol altra administració o ens públic o privat que tinguen com a objecte el finançament de les activitats subvencionades.  
Esta comunicació, haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
h) Donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat, Ministeri de Treball i Immigració (Servici Públic Estatal d'Ocupació) i cofinançada pel Fons Social Europeu, de conformitat amb les instruccions i els models que a este efecte subministre el SERVEF.  
  
i) Acreditar amb anterioritat a dictar-se la proposta de resolució de concessió, que es troba al corrent en el compliment de les seues obligacions tributàries i davant de la Seguretat Social, en els termes establits reglamentàriament.  
j) Disposar dels llibres comptables, registres diligenciats i la resta de documents degudament auditats en els termes exigits per les legislacions mercantil i sectorial aplicable al beneficiari en cada cas.  
  
k) Portar compte separat de la subvenció concedida, obrint les subcomptes necessàries d'ingressos i gastos per cada Pla subvencionat, assignant en les subcomptes de gastos, si és el cas, la part corresponent de gastos comuns imputats concretament al dit Pla.  
l) No percebre quantitat alguna de l'alumnat participant en l'acció subvencionada.  
m) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
n) Col·laborar en la tramitació de les ajudes als alumnes regulades en el títol V de la present Ordre.  
o) Subscriure en relació als alumnes desocupats una pòlissa d'assegurança d'accident amb les cobertures següents:  
- Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del curs, i el temps necessari per al desplaçament dels alumnes des de la seua residència habitual al lloc d'impartició. El desplaçament haurà de cobrir qualsevol mitjà de locomoció.  
- Indemnització mínima de 12.000 euros per defunció o invalidesa permanent derivats d'un accident en el curs o en el desplaçament.  
  
- Indemnització diària dels alumnes derivada d'un accident en el curs que produïsca una impossibilitat temporal d'assistència. El període serà el que comprenga la dita incapacitat i fins a un màxim d'un any. La indemnització mínima serà de sis euros diaris.  
p) Acceptar la seua inclusió en la llista de beneficiaris, que es publicarà d'acord amb el que preveu l'article 18-1 de la Llei 38/2003, General de Subvencions, i en compliment del que preveu l'article 6 del Reglament (CE) núm. 1828/2006 de la Comissió, de 8 de desembre de 2006, publicat en el DOUE de 27 de desembre de 2006.  
q) Disposar d'una pàgina web a través de la qual s'informarà de l'oferta formativa del Pla, i que permeta la recepció de sol·licituds de les persones interessades en les accions formatives contemplades.  
  
TÍTOL II   
Procediment de concessió de subvencions  
  
Article 5. Convocatòria  
El termini de presentació de sol·licituds de les ajudes regulades en la present Ordre, serà de 30 dies naturals a comptar del següent a la seua publicació en el Diari Oficial de la Comunitat Valenciana.  
  
Article 6. Sol·licituds d'ajudes  
1. La sol·licituds d'ajudes es presentaran en qualsevol dels registres del SERVEF, o en qualsevol de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats, que podran obtindre's a través de la pàgina web del SERVEF ().  
2. La sol·licitud haurà d'acompanyar-se de la documentació següent:  
A) Documentació acreditativa i identificativa del sol·licitant i el seu representant legal.  
B) Document d'identificació fiscal del sol·licitant.  
C) Declaració responsable de no trobar-se en els supòsits de l'article 13-2-i 3) de la Llei 38/2003, de 17 de novembre, General de Subvencions  
D) Dades de domiciliació bancària segons model facilitat a este efecte (fitxa de manteniment de tercers).  
E) Autorització expressa al SERVEF per a obtindre a través de tècniques electròniques, informàtiques o telemàtiques, les dades acreditatives que l'entitat sol·licitant es troba al corrent del compliment de les seues obligacions tributàries amb la Hisenda estatal i amb la Hisenda autonòmica valenciana, així com de les seues obligacions amb la Seguretat Social. En qualsevol altre cas, hauran d'aportar-se certificats originals positius, o còpia compulsada, de l'Agència Estatal de l'Administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressiva d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.   
F) En el cas de organitzacions empresarials que sol·liciten subvenció per a la realització de plans de formació intersectorials, documentació acreditativa de la seua representativitat i implantació intersectorial i territorial.  
G) En el cas de les organitzacions sindicals que sol·liciten subvenció per a la realització de plans de formació intersectorials, documentació acreditativa dels delegats de personal o membres de comités d'empresa de què disposen en cada una de les províncies de la Comunitat Valenciana.   
H) En el cas de les organitzacions sindicals que sol·liciten subvenció per a la realització de plans de formació sectorials, documentació acreditativa dels delegats de personal o membres de comités d'empresa de què disposen en cada una de les províncies de la Comunitat Valenciana i en el sector corresponent.  
I) En el cas de les associacions representatives de treballadors autònoms de caràcter intersectorial la documentació a què es referix l'article 9.1.a),b) i d) del Reial Decret1613/2010, de 7 de desembre.  
  
J) Declaració responsable de l'entitat sol·licitant sobre el compliment de la normativa sobre integració laboral de persones amb discapacitat o, si és el cas, l'exempció de la dita obligació.   
K) Projecte dels cursos que es desitja impartir. Com a mínim el 30% dels alumnes a formar en el Pla sol·licitat, hauran de pertànyer a accions de tipus presencial en exclusiva. El projecte que continga el pla formatiu de l'entitat es presentarà en una única sol·licitud en suport magnètic i/o paper, segons model que estarà en la web del SERVEF. Totes les accions formatives s'enquadraran de forma coherent amb l'estructura de les famílies professionals proporcionades pel SERVEF.  
  
No s'aportaran els documents mencionats en els apartats A) i B) si estigueren ja en poder de la Conselleria d'Economia, Hisenda i Ocupació, per haver sigut aportats en l'exercici 2010, indicant-se en este cas l'expedient en què estan.  
3. Una vegada presentada la sol·licitud de subvenció, si no reunix els requisits que s'assenyalen en esta convocatòria, es requerirà als interessats l'esmena d'esta perquè en un termini de 10 dies, a partir del següent a la recepció del requeriment, aporten la informació o els documents preceptius, d'acord amb l'article 71 de Llei de Règim Jurídic de les Administracions Públiques i del Procediment Administratiu Comú.  
  
Si no es contesta el requeriment en l'esmentat termini, es procedirà a l'arxiu o denegació de la sol·licitud, segons els casos. En el cas que el requeriment cap afecte o algunes de les accions formatives del pla, s'exclouran del mateix tals accions, tramitant-se la resta del pla si es mantenen les condicions i requisits que així ho permeten.  
  
4. No s'admetran a tràmit, sense possibilitat d'esmena i procedint-se al seu arxiu, les sol·licituds que no tinguen algun dels requisits següents:  
- Documentació acreditativa i identificativa del sol·licitant i el seu representant legal.  
- Projecte dels cursos que es desitja impartir, en la forma indicada en l'apartat 2-k) del present article.  
- Quantia de la subvenció sol·licitada.  
  
Article 7. Instrucció  
La instrucció de les sol·licituds correspondrà a la Direcció General de Formació i Qualificació Professional, amb el suport tècnic que amb este fi puga demanar.  
  
Article 8. Valoració del pla de formació  
1. Es procedirà a la valoració dels plans de formació, en la que es tindran en compte els criteris següents:  
a) Adequació de l'oferta formativa del pla a les necessitats de l'àmbit o sector a què va dirigit.  
Els criteris de valoració que s'agrupen en este apartat tindran un màxim de 40 punts.  
b) Capacitat acreditada de l'entitat sol·licitant per a desenvolupar el pla presentat, tenint en compte experiències anteriors i els mitjans personals i materials propis o aliens posats a disposició per a l'execució del pla.  
Els criteris de valoració que s'agrupen en este apartat tindran un màxim de 20 punts.  
c) Aspectes tècnics relatius a les accions formatives que integren el pla: objectius, continguts, instal·lacions, mitjans didàctics i material previst, mecanismes de seguiment, avaluació i control de l'aprenentatge, així com a les prioritats formatives establides per les Comissions Paritàries Sectorials.  
Els criteris de valoració que s'agrupen en este apartat tindran un màxim de 40 punts.  
2. La valoració serà efectuada per un grup de quatre tècnics, designats pel director general de Formació i Qualificació Professional, presidits pel Cap del Servici de Planificació i Ordenació de la dita Direcció General.  
  
Article 9. Determinació de la subvenció  
1. A fi de fixar la quantia de la subvenció per a la realització dels plans de formació s'aplicaran els següents mòduls econòmics màxims (cost per participant i hora de formació) segons la modalitat d'impartició de la formació:  
a) Presencial, 9 euros en el supòsit de nivell bàsic de la formació, i 12 euros en el supòsit de nivell mitjà- superior;  
b) A distància, 5 euros;  
c) Teleformació, 6'75 euros;  
d) Mixta, s'aplicaran els mòduls anteriors en funció de les hores de formació presencial i a distància o teleformació que tinga l'acció formativa.  
En la modalitat d'impartició presencial, el mòdul de nivell bàsic, que capacita per a desenvolupar competències i qualificacions bàsiques, s'aplicarà quan s'impartiran formació en matèries transversals o genèriques; mentre que el mòdul de nivell superior, s'aplicarà quan la formació incorpore matèries que impliquen especialització, o capacite per a desenvolupar competències de programació o direcció.   
2. Per als plans de formació de caràcter intersectorial, previstos en l'article 2, un a), d'esta ordre, la subvenció a concedir es determinarà tenint en compte el pressupost establit per a este tipus de plans de formació, i els mòduls econòmics, d'acord amb els criteris següents :  
a) Un 50% del total previst, es destinarà a les organitzacions sindicals, i l'altre 50% a les organitzacions empresarials.  
b) El 50% destinat a les organitzacions empresarials, es distribuirà entre estes.  
c) El 50% destinat a les organitzacions sindicals, es distribuirà entre estes proporcionalment al seu nombre de delegats de personal i membres de comités d'Empresa.  
  
3. Per als plans formatius de caràcter sectorial, previstos en l'article 2, un b), d'esta ordre, la quantia de la subvenció a atorgar, es determinada pel pressupost destinat a finançar este tipus de plans de formació, i els mòduls econòmics, d'acord amb els criteris següents:  
  
a) Es procedirà, en primer lloc, a fixar la quantitat destinada a cada sector, per la qual cosa un 10% de la quantitat global es distribuirà a parts iguals entre els sectors; un 70% es distribuirà entre els sectors que figuren en l'annex en proporció a la població ocupada en cada un d'ells; el 20% restant, s'assignarà als sectors pel SERVEF en funció de les necessitats formatives que es plantegen en els distints sectors, i en atenció a la situació econòmica i laboral d'este.  
b) La quantitat fixada per a cada sector es distribuirà:  
- un 50% per al conjunt d'organitzacions empresarials, i un 50% per al conjunt d'organitzacions sindicals;  
- el 50% destinat a les organitzacions empresarials, es distribuirà entre estes en proporció als comptes de cotització de l'àmbit territorial d'actuació de cada una d'elles;  
- el 50% destinat a les organitzacions sindicals, es distribuirà entre estes proporcionalment al nombre de delegats de personal i membres de comités d'empresa.  
c) La quantitat corresponent a cada beneficiària, fixada d'acord amb el que indica anteriorment, serà corregida tenint en compte el grau d'execució de l'últim pla de formació que haguera desenvolupat. L'import que suposara la dita correcció, incrementarà l'import a distribuir entre les restants beneficiàries d'este sector.  
4. Per als plans de formació de l'economia social i dels treballadors autònoms, previstos en l'article 2 un c) i d), d'esta ordre, la subvenció a concedir per al finançament del pla, serà determinada pel pressupost establit en la present convocatòria, per a cada un dels dos tipus de plans formatius, i es distribuirà entre les entitats beneficiàries.  
  
La quantitat corresponent a cada beneficiària, fixada d'acord amb el que indica anteriorment, serà corregida tenint en compte el grau d'execució de l'últim pla de formació que haguera desenvolupat. L'import que suposara la dita correcció, incrementarà l'import a distribuir entre les restants beneficiàries del mateix sector.  
5. Per a la determinació del finançament addicional per a la realització dels informes d'auditor es tindrà en compte l'escala següent:  
a) En el supòsit de subvencions per a la realització de plans formatius majors de 09.316.997 euros, 12.000 euros;  
b) En el supòsit de subvencions per a la realització de plans formatius entre 1.000.001 i 81.550.449 euros, 10.000 euros;  
c) En el supòsit de subvencions per a la realització de plans formatius entre 500.001 i 1.000.000 euros, 4.000 euros;  
d) En el supòsit de subvencions per a la realització de plans formatius entre 250.000 i 500.000 euros, 2.000 euros;  
e) En el supòsit de subvencions per a la realització de plans formatius menors de 250.000 euros, 1.000 euros;  
6. La proposta de distribució de les subvencions, fixada d'acord amb els anteriors criteris, serà objecte d'informe pel Consell Valencià de Formació Professional, o per algun dels seus grups de treball.  
  
  
Article 10. Proposta de resolució i tràmit d'audiència  
1. A la vista de l'expedient i dels informes preceptius que s'emeten, es formularà proposta de resolució provisional degudament motivada, que serà sotmesa, si és el cas, al tràmit d'audiència de l'entitat sol·licitant perquè, en el termini màxim de 10 dies, presente les al·legacions que crega oportunes.  
2. Quan l'import de la subvenció en la proposta de resolució provisional siga inferior al que figura en la sol·licitud presentada, s'instarà al beneficiari perquè en el termini citat en el punt anterior accepte i reformule el pla de formació a la quantitat de la proposta de resolució, que en qualsevol cas haurà de respectar l'objecte, condicions i finalitat de la subvenció. La reformulació contemplarà un mínim del 30% dels alumnes a formar en accions de tipus presencial en exclusiva i en el cas de plans formatius sectorials, que almenys el 60% de les accions formatives siguen de caràcter sectorial.  
3. Tenint en compte allò que s'ha al·legat pel sol·licitant en el tràmit d'audiència i la reformulació del pla de formació, si és el cas, l'òrgan instructor formularà la proposta de resolució definitiva, que podrà excloure aquelles accions formatives que no s'ajusten al que establix l'article 2-1 de la present ordre.   
  
Article 11. Resolució  
1. A la vista de la proposta de resolució definitiva, la Direcció General del SERVEF o òrgan en qui delegue resoldrà el procediment.  
  
El termini màxim per a resoldre i notificar la resolució del procediment no podrà excedir quatre mesos, comptats des de la data de publicació de la present Ordre. Si transcorregut el dit termini no s'haguera dictat una resolució, la sol·licitud s'entendrà desestimada. per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la seua redacció donada per la Llei 44/1999, de 13 de gener, en relació amb el que disposa l'article 55 de la Llei 9/2001 de 27 de desembre, de Mesures Fiscals, de Gestió administrativa i d'Organització de la Generalitat Valenciana, i això sense perjuí que subsistisca l'obligació legal de resoldre sobre la sol·licitud presentada.  
2. A la resolució de concessió s'incorporarà per mitjà d'un annex a esta, el corresponent pla de formació a desenvolupar, les condicions d'execució d'este, així com les accions formatives a desenvolupar i els alumnes que cal formar.   
La resolució de concessió podrà revestir la forma de conveni, implicant un tancament convencional de l'expedient, quan es crega convenient.  
3. Les resolucions de la Direcció General del SERVEF posen fi a la via administrativa, i contra elles podrà interposar-se recurs contenciós administratiu en el termini de dos mesos a comptar de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, i de la possibilitat que els interessats puguen exercitar, si és el cas, qualsevol altre recurs que consideren convenient procedent.  
4. D'acord amb el que preveu l'article 13.2 de l'Ordre TAS/718/2008, les entitats beneficiàries podran sol·licitar la modificació de la resolució original. L'execució de la modificació proposada només podrà ser iniciada a partir del moment en què se sol·licite, sense que això implique cap compromís per a l'administració quant a la seua aprovació. En el supòsit que la dita modificació implicara la inclusió d'una acció formativa no prevista en la sol·licitud inicial s'haurà de tindre en compte allò que s'ha indicat en l'article 6-2-k) de la present Ordre.  
  
Les entitats beneficiàries podran redistribuir el nombre d'alumnes aprovats per a cada acció, detallats en la resolució aprovatòria, sense necessitat sol·licitar la modificació d'esta, sempre que no se supere, en cap cas, el 20% dels alumnes inicialment aprovats per a cada acció.  
  
  
TÍTOL III   
Procediment de gestió de les subvencions  
  
Article 12. Normes sobre la impartició dels cursos  
1. Per a l'execució del corresponent Pla, es tindrà en compte el que preveu l'article 17 de l'Ordre TAS/718/2008.  
2. Es podrà subcontractar, l'execució del Pla formatiu subvencionat fins al 90% de l'import de la subvenció concedida, havent d'assumir, sempre, l'entitat beneficiària el control i direcció de l'execució del Pla.  
  
3. La gestió de l'execució i justificació del Pla formatiu s'efectuarà a través de l'aplicació informàtica establida pel SERVEF.  
  
4. Les entitats beneficiàries hauran de remetre al SERVEF una comunicació d'inici de la formació que desenvoluparan, almenys 4 dies naturals abans de l'inici de cada un dels grups/accions de formació, especificant lloc, data i horari de la seua realització, utilitzant la corresponent aplicació informàtica.  
5. Es comunicarà la relació de participants que inicien l'acció formativa, o grup, en els tres primers dies lectius, podent-se incorporar com a màxim fins al dia que signifique el 25% de les hores lectives corresponents.  
6. La falta de comunicació en els terminis mencionats en els anteriors apartats implicarà que el corresponent grup formatiu es considere no realitzat, llevat que la dita omissió es dega a causes imprevistes, degudament justificades i comunicades en el moment en què es produïsquen.  
7. Les accions o grups formatius que s'hagueren iniciat a partir de l'u de juliol de 2011, hauran d'efectuar les corresponents notificacions en els terminis indicats en suport paper, i, en el supòsit que fóra aprovada la corresponent subvenció, hauran d'introduir les dades en l'aplicació informàtica en el termini de dos mesos des de la notificació de la corresponent resolució de concessió.  
  
Article 13. Control, seguiment i supervisió  
Amb el suport tècnic que amb este fi puga demanar-se, el SERVEF realitzarà actuacions de seguiment i control en temps real i ex post.  
De la mateixa manera, les entitats beneficiàries estaran sotmeses a les actuacions de fiscalització de la resta d'organismes de la Generalitat Valenciana, estatals i comunitaris aplicables.  
  
Article 14. Avaluació de l'eficàcia i impacte de la formació  
El SERVEF podrà realitzar una avaluació externa respecte de les accions de formació contínua, gestionades a través dels plans de formació d'àmbit de la Comunitat Valenciana, tant pel que fa a la seua planificació (detecció de necessitats, definició d'objectius i organització de les accions) com a la seua execució (eficàcia, eficiència i impacte de la formació), amb la finalitat d'extraure conclusions que puguen servir per a introduir millores en el funcionament de la formació professional contínua.  
  
Article 15. Avaluació de la qualitat de la formació  
De conformitat amb el que establix l'article 33.5 de l'Ordre TAS/718/2008, els participants avaluaran la qualitat de les accions de formació, hauran de destinar a esta finalitat fins al 5% de la subvenció concedida. Els resultats d'esta avaluació s'aportaran per l'entitat beneficiària, junt amb la justificació de gastos.  
Sense perjuí de la utilitat que estes avaluacions tenen per a les entitats beneficiàries i els centres o institucions impartidores de la formació, el SERVEF podrà requerir informació complementària, a fi d'analitzar la qualitat de les accions de formació contínua desenvolupades en el marc dels contractes-programa regulats en esta ordre.  
  
Article 16. Treballadors participants.  
1. En els plans de formació subvencionats a càrrec de la present Ordre, els treballadors ocupats hauran de ser almenys el 60% dels participants en dits plans.  
Els treballadors desocupats participants en un pla de formació hauran d'estar inscrits com a desocupats en els centres SERVEF d'Ocupació, i hauran de suposar entre el 20% i el 40% dels alumnes participants en el Pla.   
Els interessats hauran de sol·licitar la seua participació en les accions formatives oferides en els distints plans de formació, utilitzant per a això l'imprés de sol·licitud que podrà obtindre's a través de la pàgina web del SERVEF ().  
Les sol·licituds de participació hauran de ser custodiades per les entitats beneficiàries de les subvencions i estar a disposició dels òrgans de control.  
2. La selecció dels alumnes es realitzarà per l'entitat beneficiària, respectant als col·lectius prioritaris previstos en l'article 6.1 de l'Ordre TAS/718/2008, així com, en els plans formatius de caràcter sectorial, treballadors procedents de sectors en crisi per al seu reciclatge i requalificació, d'acord amb el que preveu l'article 24-1 del Reial Decret 395/2007, de 23 de març.  
  
Article 17. Certificació de la formació  
L'entitat beneficiària entregarà a cada participant que haja finalitzat la formació, un diploma acreditatiu de la realització de l'acció formativa, d'acord amb el model normalitzat, en què com a mínim es facen constar la denominació de l'acció, els continguts formatius, calendari de desenvolupament, i les hores de formació rebudes, amb especificació, si és el cas, de les hores presencials o a distància.   
  
Els diplomes acreditatius a què es fa menció en el paràgraf anterior, hauran d'incloure l'emblema del SERVEF i del Fons Social Europeu, quan acrediten la realització d'accions formatives cofinançades per l'esmentat Fons i ser entregats o remesos als participants en el termini màxim de dos mesos, a partir de la data de finalització de l'acció formativa en què hagen participat.  
  
TÍTOL IV  
Procediment de justificació, comprovació i pagament   
de les subvencions  
  
Article 18. Execució, justificació i liquidació econòmica de les subvencions  
1. Per a procedir a la justificació i posterior liquidació final de la subvenció, el beneficiari haurà d'emplenar i remetre al SERVEF un compte justificatiu amb aportació d'informe d'auditor, conforme el que establix l'article 74 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol, i d'acord amb l'Ordre EHA/1434/2007/, de 17 de maig. L'auditor haurà d'haver comprovat el 70% dels justificants. El compte justificatiu es presentarà a través de l'aplicació informàtica que, si és el cas, es facilite.   
El compte justificatiu incorporarà una memòria econòmica abreviada que recollirà els punts previstos en l'article 72-2-a), d),e), f) i g) de l'esmentat reglament, sense perjuí de l'obligació de les entitats beneficiàries de mantindre a disposició del SERVEF, la documentació recollida en l'article 72-2-b).  
  
2. El compte justificatiu, junt amb l'informe de l'auditor i l'acreditació d'haver ingressat l'import corresponent a la diferència entre la quantitat justificada i la rebuda en concepte de bestreta, si és el cas, haurà de remetre's en el termini màxim de tres mesos a partir de la finalització del corresponent pla. En el dit compte s'inclourà:  
- Certificat d'execució del Pla de Formació, firmat pel representant legal de l'entitat beneficiària, que serà generat per l'aplicació informàtica que designe el SERVEF  
- Certificat de costos, firmat pel representant legal de l'entitat beneficiària, que serà generat per l'aplicació informàtica que designe el SERVEF  
- Declaració d'altres costos associats, si els haguera, entitat beneficiària, que serà generat per l'aplicació informàtica que designe el SERVEF  
- Llistat d'imputacions per acció formativa i grup, entitat beneficiària, que serà generat per l'aplicació informàtica que designe el SERVEF;  
- Certificat sobre percepció d'altres ajudes, que cofinançen el Pla, firmat pel representant legal de l'entitat beneficiària  
- Memòria relativa a les actuacions d'avaluació i control, firmat pel representant legal de l'entitat beneficiària  
- Justificant de devolució al SERVEF de la quantia de la subvenció no utilitzada si la quantitat justificada fóra inferior a la bestreta rebuda.  
  
- Identificació del subcompte d'ingressos on es comptabilitza la subvenció concedida. Relació de subcomptes de gastos utilitzades per a la gestió de la subvenció.   
Tots estos documents hauran de ser segellats per l'auditor que haja revisat el compte justificatiu.  
L'informe de l'auditor haurà de cobrir el contingut que figura en l'annex III de la Resolució de 18.03.2011, del Servici Públic d'Ocupació Estatal, publicada en el BOE núm. 76 de 30.03.2011.  
  
Article 19. Bestreta de la subvenció  
Una vegada dictada la resolució de concessió, es podrà anticipar, previ atorgament de les garanties legalment exigibles, a l'entitat beneficiària fins al 75% de les subvencions corresponents, o el percentatge que es fixe mitjançant un acord del Ple del Consell.   
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
  
Article 20. Reintegrament de les subvencions  
1. Les subvencions atorgades a l'empara d'esta norma, podran ser objecte de reintegrament total o parcial, comprés l'interés de demora des del moment de l'abonament d'aquelles fins a la data en què s'acorde la procedència del reintegrament, en els supòsits establits en l'article 37-1 i 2 de la Llei 38/2003, de 17 de novembre, General de Subvencions, desenvolupats en els articles 94 i següents del seu Reglament, i en els d'incompliment de les obligacions establides en la present Ordre, tot això sense perjuí de la normativa aplicable en matèria d'infraccions i sancions.  
2. La Direcció General del SERVEF o òrgan en qui delegue, dictarà una resolució en el termini màxim de 12 mesos des de la data de l'acord d'iniciació, exigint, si correspon, el reintegrament. Contra l'esmentada resolució, caldrà interposar recurs de reposició en els termes recollits en els articles 114 i 115 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú.   
  
TÍTOL V  
De les ajudes als alumnes desocupats  
  
Article 21. Ajudes als alumnes desocupats  
Els desocupats que assistisquen a algun dels plans de formació subvencionats a càrrec de la present Ordre, percebran en concepte d'ajuda de transport, amb la sol·licitud prèvia, 1'5 euros per dia d'assistència.  
Les persones amb discapacitat que assistisquen a algun dels plans de formació subvencionats a càrrec de la present Ordre, percebran, a més, una beca de 9 euros per dia d'assistència. Les dites persones hauran d'acreditar la seua condició, per mitjà de certificació emesa per la Conselleria de Benestar Social.  
  
Article 22. Gestió  
D'acord amb el que preveu l'article 28-1 de l'Ordre TAS/718/2008, de 7 de març, les entitats beneficiàries de les ajudes regulades en la present Ordre per a la realització de plans de formació col·laboraran en la gestió de les ajudes previstes en este títol. Les condicions d'esta col·laboració es recullen en el Conveni que s'acompanya com a annex II de la present Ordre a què hauran d'acollir-se les entitats que resulten beneficiàries, Conveni que serà firmat en representació del SERVEF pel director general d'este.  
El SERVEF entregarà a les referides entitats, l'import de les ajudes corresponents al nombre teòric d'alumnes desocupats i amb discapacitats que puguen assistir al pla de formació que li ha sigut subvencionat, import que en cap cas es considerarà integrant del seu patrimoni.  
  
  
DISPOSICIONS ADDICIONALS  
  
Primera  
Es destina per a atendre les subvencions que es concedisquen a l'empara de la present ordre un import màxim de 87.200.812,30 € a càrrec de la línia pressupostària T5644000 del subprograma 322.52 Formació Professional Ocupacional, del pressupost del SERVEF.  
D'esta quantitat fins al 80%, és susceptible de ser cofinançada pel Fons Social Europeu (FSE), a càrrec del Programa Operatiu Pluriregional d'Adaptabilitat i Ocupació nombre 2007ES05UPO001, aprovat amb data 14 de desembre de 2007 per al període 2007-2013.  
  
- Per als plans formatius previstos en l'article dos-u, apartat a) d'esta orde es destinaran 65.768.201 euros.  
- Per als plans formatius previstos en l'article dos-u, apartat b) d'esta orde es destinaran 46.628.746,50 euros  
- Per als plans formatius previstos en l'article dos-u, apartat c) d'esta orde es destinaran 582.162,63 euros  
- Per als plans formatius previstos en l'article dos-u, apartat d) d'esta orde es destinaran 581.162,63 euros  
- Per a la subvenció dels costos derivats dels informes d'auditors previstos en l'article 18.1 d'esta orde es destinaran 204.764,40 euros.  
  
- Per a les ajudes previstes per als alumnes desocupats assistents als plans formatius en l'article 21 es destinaran 1.535.733,10 euros.  
En el cas que, valorades totes les sol·licituds, no s'esgotara la quantitat assignada a cada modalitat, la diferència podrà incrementar, mitjançant una resolució de la Direcció General del SERVEF, la dotació prevista per a les restants modalitats.  
  
Segona  
S'autoritza la Direcció General del SERVEF, perquè mitjançant una resolució puga incrementar la dotació econòmica prevista en l'anterior disposició addicional, establir la seua distribució, i modificar-la, entre les diverses modalitats de plans formatius, i, si fóra necessari, atorgar un nou termini de presentació de sol·licituds.  
  
Tercera  
El SERVEF donarà publicitat a través del Diari Oficial de la Comunitat Valenciana de les ajudes concedides a l'empara de la present convocatòria, així com dels seus beneficiaris.  
  
Quarta  
Les ajudes a la formació regulades en el present acte, són compatibles amb el mercat comú a tenor de l'article 107, apartat 3 del Tractat de Funcionament de la Unió Europea i queden dispensades de l'obligació de notificació establida en l'article 108, apartat 3, del Tractat i de comunicar d'acord amb el que preveu l'article 3.3 del Decret 147/2007, de 7 de setembre, del Consell, pel que es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
DISPOSICIONS FINALS  
  
Primera  
Per al no previst en esta ordre, s'aplicarà l'Ordre TAS/718/2008, de 7 de març (BOE núm. 67, de 18 de març).  
  
Segona  
Es faculta el director general del SERVEF, per a dictar totes aquelles instruccions i adoptar les mesures que considere oportunes per al desenvolupament i l'aplicació de la present ordre; així com per a modificar els terminis establits en esta, amb caràcter excepcional, quan concórreguen circumstàncies degudament motivades que impossibiliten el compliment d'estos.  
  
Tercera  
Es faculta el director general del SERVEF perquè mitjançant una resolució, incremente la dotació econòmica destinada als plans formatius i, si és el cas, la seua distribució entre els distints tipus de plans formatius de la forma que es considere més oportuna, concedint un nou termini de presentació de sol·licituds d'ampliació de la subvenció concedida a les entitats beneficiàries de subvencions per a la realització de plans de formació.  
  
Quarta  
La present ordre entrarà en vigor l'endemà de la seua publicació en el Diari Oficial de la Comunitat Valenciana.  
  
Quinta  
Contra el present acte, que posa fi a la via administrativa, podran els interessats interposar recurs contenciós administratiu en el termini de dos mesos, comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.  
  
València, 9 de juny de 2011  
  
El vicepresident segon del Consell i   
conseller d'Economia, Hisenda i Ocupació,  
GERARDO CAMPS DEVESA  
  
ANNEX I  
  
Relació de sectors susceptibles de formalització de contractes programes  
  
Agrari  
Construcció  
Indústria del calcer  
Indústria del metall  
Indústria tèxtil i de la confecció  
Indústria química, excloent-ne la indústria del plàstic  
Indústries agroalimentàries.  
Indústries de la fusta i de fabricació de mobles  
Indústria del plàstic  
Manipulació, envasament, comerç i exportació de cítrics i productes hortofructícoles  
Producció audiovisual  
Sector de neteja d'edificis i locals  
Servicis d'atenció a persones dependents  
Servicis de transport per carretera  
Turisme i hostaleria  
  
  
ANNEX II  
  
Conveni de col·laboració entre el Servei Valencià d'Ocupació i Formació i l'entitat ..., pel qual es regulen les condicions i obligacions de col·laboració en la gestió de les ajudes/beques als alumnes desocupats d'acord amb el que preveu l'article 28.1 de l'Ordre TAS/718/2008, de 7 de març, per la qual es desenvolupa el Reial Decret 395/2007, de 23 de març, en matèria de formació d'oferta  
  
Reunits  
D'una part el director general del Servei Valencià d'Ocupació i Formació, en representació del SERVEF, basant-se en les facultats que li atorga l'article 13, lletra e) del Decret 41/2001, de 27 de febrer, del Consell, pel qual s'aprova el Reglament d'Organització i del Règim Jurídic del SERVEF, i segons el que establix l'Ordre 16/2011, de 9 de juny, de la Conselleria d'Economia, Hisenda i Ocupació, per la qual es convoquen subvencions públiques per a la realització de plans de formació dirigits prioritàriament a treballadors ocupats en desplegament del Reial Decret 395/2007, de 23 de març.  
  
D'una altra part, ... (nom i cognoms), d'acord amb les facultats que té conferides en virtut de ... , com a representant de l'entitat ..., amb NIF/CIF ..., domiciliat en ..., carrer ..., telèfon ...  
  
Manifesten  
Primer. Que es reconeixen recíprocament capacitat i legitimació per a la negociació i firma del present document.  
Segon. Que en l'article 28.1 de l'Ordre TAS 718/2008, de 7 de març, per la qual es desenvolupa el Reial Decret 395/2007, de 23 de març, pel qual regula el subsistema de formació professional per a l'ocupació, en matèria de formació d'oferta, s'establix que les entitats beneficiàries col·laboraran en la gestió de les beques i ajudes en els termes que s'establisquen en les convocatòries.  
Tercer. Que en l'article 22 de l'Ordre 16/2011, de 9 de juny, de la Conselleria d'Economia, Hisenda i Ocupació, per la qual es convoquen subvencions públiques per a la realització de plans de formació dirigits prioritàriament a treballadors ocupats en desplegament del Reial Decret 395/2007, de 23 de març, s'establix que les entitats beneficiàries de les ajudes regulades en la present ordre per a la realització de plans de formació col·laboraran en la gestió de les ajudes previstes en este títol. Les condicions d'esta col·laboració s'arrepleguen en el conveni que s'acompanya com a annex II de la present ordre a què hauran d'acollir-se les entitats que resulten beneficiàries.  
D'acord amb tot allò que s'ha exposat, les parts acorden subscriure el present conveni de col·laboració per a fixar les condicions en què es prestarà la col·laboració de la gestió de les ajudes als alumnes establides en la citada normativa.  
Ambdós parts expressen el convenciment que la mútua col·laboració redundarà en una major eficàcia dels recursos que es destinen a l'execució del mencionat projecte i, en conseqüència, acorden formalitzar el present conveni, pel qual es regulen les obligacions de les parts en compliment del mandat del poder legislatiu, que es regirà per les següents  
  
  
Estipulacions  
Primera. Objecte del conveni i normativa d'aplicació  
El present conveni té com a finalitat establir les condicions de col·laboració entre el SERVEF, i l'entitat ...\_, en la gestió de les ajudes/beques als alumnes desocupats assistents al pla de formació que li ha sigut subvencionat basant-se en l'ordre de la Conselleria d'Economia, Hisenda i Ocupació per la qual es convoquen subvencions públiques per a la realització de plans de formació dirigits prioritàriament a treballadors ocupats en desplegament del Reial Decret 395/2007, de 23 de març, expedient ...  
Estos fins, es duran a terme a l'empara de la següent normativa:  
  
- Ordre 16/2011, de 9 de juny, de la Conselleria d'Economia, Hisenda i Ocupació, per la qual es convoquen subvencions públiques per a la realització de plans de formació dirigits prioritàriament a treballadors ocupats en desplegament del Reial Decret 395/2007, de 23 de març.  
  
- Reial Decret 395/2007, de 23 de març, pel qual es regula el subsistema de formació professional per a l'ocupació.  
- Ordre TAS/718/2008, de 7 de març, per la qual es desenvolupa el reial decret citat en l'apartat anterior, en matèria de formació d'oferta i s'establixen les bases reguladores per a la concessió de subvencions públiques destinades al seu finançament.  
- Llei 38/2003, de 17 de novembre, General de Subvencions, publicada en el BOE núm. 276, de data 18.11.2003, i el seu reglament aprovat per Reial Decret 887/2006, de 21 de juliol.  
- Decret legislatiu de 26 de juny de 1991, del Govern Valencià, pel qual es va aprovar el Text Refós de la Llei d'Hisenda Pública de la Generalitat Valenciana.  
Qualsevol modificació de les mencionades normes, que implique variació en les estipulacions del present conveni, i l'aparició de noves disposicions durant el període de vigència d'este, s'entendran com a modificacions al present conveni i d'aplicació immediata a este, des de la data de la seua entrada en vigor.  
  
Segona. Àmbit d'aplicació  
El present conveni s'aplicarà en l'àmbit territorial de la Comunitat Valenciana.   
  
Tercera. Obligacions de les parts  
Per al desenvolupament del conveni, procediran les parts de la manera següent:  
a) Pel SERVEF:  
Transferirà a l'entitat col·laboradora, l'import de les ajudes/beques corresponents al nombre teòric d'alumnes desocupats i amb discapacitats que puguen assistir al pla de formació que li ha sigut subvencionat, import que en cap cas es considerarà integrant del seu patrimoni.  
  
En el present cas l'import de la transferència ascendix a un total de ... ?, que es formalitzarà a càrrec de la línia genèrica de subvenció T5644000, del capítol IV, del subprograma pressupostari 322.52 Formació Professional Ocupacional i Contínua, inclosa en la Llei 17/2010, de 30 de desembre, de la Generalitat, de Pressupostos per a l'exercici 2011.  
L'esmentada quantitat podrà ser anticipada, amb les prèvies garanties legals exigibles a favor del SERVEF, en la quantia màxima que procedisca d'acord amb la legislació.  
Les ajudes/beques als alumnes, són susceptibles de ser cofinançades fins al 80% pel programa operatiu d'intervenció comunitària del Fons Social Europeu d'Adaptabilitat i Ocupació en el marc dels objectius de convergència i competitivitat regional i ocupació d'Espanya número CCI 2007ES05UPO001, adoptat per Decisió de la Comissió de data 14 de desembre de 2007, per al període 2007-2013.  
b) Per l'entitat col·laboradora:  
Desenvoluparà, en els termes establits en el present conveni, les actuacions que s'indiquen a continuació, aportant tota la infraestructura necessària per a això:  
- Depositar fins a la seua posterior entrega als beneficiaris, la quantitat transferida en concepte d'ajudes/beques, en un compte separat de titularitat de l'entitat col·laboradora i comunicar al SERVEF el nombre del dit compte.  
- Comprovar que els alumnes que accedixen a estes ajudes es troben inscrits com a desocupats en el SERVEF en el moment de l'inici de l'acció formativa.  
- Comprovar que els alumnes desocupats amb algun tipus de discapacitat, acrediten esta, per mitjà del corresponent certificat emés per la Conselleria de Benestar Social;  
- Comprovar els dies d'assistència a la corresponent acció formativa i grup;  
- Entregar als alumnes beneficiaris els fons que els corresponguen en concepte d'ajuda de transport i/o beca, segons els dies assistits i justificats;  
- Justificar davant del SERVEF la utilització correcta dels fons rebuts per a ajudes de transport i beques als alumnes desocupats, per a la qual cosa hauran de presentar una memòria en què es reculla la relació d'alumnes beneficiaris, fitxa de control dels dies d'assistència a l'acció formativa, ajudes i/o beques abonades i el concepte d'estos, així com la documentació acreditativa de la percepció per part dels alumnes de les esmentades ajudes, havent de complimentar els documents que s'acompanyen com a model de declaració al present conveni.  
- L'entitat haurà de procedir a l'ingrés en el compte número 2117-9463-79-9582011742 del BSCH (Banc Santander Central Hispano) dels romanents no aplicats, acreditant-ho davant del SERVEF, en el termini establit en l'article 18 de la present ordre.  
- Conservar els documents justificatius de l'aplicació dels fons rebuts, inclosos els documents electrònics, a mesura que puguen ser objecte de les actuacions de comprovació i control. D'acord amb el que preveu l'article 90 del Reglament (CE) núm. 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió i es deroga el Reglament (CE) núm. 1260/1999, els documents justificatius relacionats amb els gastos i amb les auditories, hauran de conservar-se durant un període mínim de tres anys a partir del tancament del Programa Operatiu, que en el present cas estén la seua vigència durant el període 2007-2013. Les entitats que, sense haver transcorregut l'esmentat període, decidisquen suspendre la seua activitat o dissoldre's, hauran de remetre una còpia de l'esmentada documentació al SERVEF.  
L'entitat vetlarà pel compliment de les obligacions anteriors i de totes aquelles previstes en la normativa d'aplicació al conveni, en especial, les obligacions previstes en l'article 14 de la Llei 38/2003, de 17 de novembre, General de Subvencions, així com les que es determinen pel SERVEF en desplegament de la normativa aplicable.   
  
  
Quarta. Control i justificació de les actuacions  
La Direcció General de Formació i Qualificació Professional, exercirà les actuacions de control necessàries per a vetlar per l'exacte compliment de les condicions requerides per a l'execució de les actuacions, aportant l'entitat col·laboradora tota aquella documentació que es considere convenient per a controlar la bona marxa dels projectes.  
L'entitat col·laboradora es compromet a justificar els gastos realitzats en la forma prevista en l'estipulació anterior i dins del termini d'un mes des de la finalització del pla formatiu, subvencionat basant-se en l'Ordre de la Conselleria d'Economia, Hisenda i Ocupació esmentada en l'estipulació primera.  
Una vegada transcorreguts els dits terminis sense que s'haguera efectuat la presentació de la indicada documentació, per la Direcció General de Formació s'aplicarà allò que s'ha previst per a estos casos en el Reglament de la Llei 38/2003, de 17 de novembre, General de Subvencions.  
La Direcció General de Formació i Qualificació Professional podrà sol·licitar de l'entitat l'aportació de tots els documents que siguen necessaris per a dur a terme la correcta fiscalització dels fons destinats a l'execució d'estes accions.  
  
Quinta. Minoració i resolució de la quantia transferida  
Si durant el desenvolupament de les actuacions o en el període establit per a la justificació de les mateixes es produïra algun incompliment dels requisits establits en el present conveni, o s'incorreguera en algun dels supòsits regulats en l'article 37 de la Llei 38/2003, de 17 de novembre, General de subvencions, el director general del Servei Valencià d'Ocupació i Formació o òrgan en qui delegue, procedirà a dictar la corresponent resolució de reintegrament, o si és el cas, de declaració de perduda del dret al cobrament de la subvenció concedida.  
  
Si, com a conseqüència de la tramitació de l'expedient de reintegrament, es detectara alguna de les infraccions tipificades en el títol IV de la Llei 38/2003, de 17 de novembre, General de Subvencions, se seguirà el procediment establit en l'article 67 de la dita llei i en l'article 9 de la Resolució de 12 d'abril de 2004, del Servici Públic d'Ocupació Estatal.   
  
Sexta. Vigència  
La vigència del conveni serà fins que finalitze l'execució de l'acció formativa a què assistisquen els alumnes, subvencionada basant-se en l'ordre de la Conselleria d'Economia, Hisenda i Ocupació esmentada en l'estipulació primera.  
  
Les parts, una vegada llegit el present conveni, ho firmen en dos exemplars en prova de conformitat, en el lloc i la data indicats.  
  
Pel Servei Valencià d'Ocupació i Formació: Luis Lobón.  
Per l'entitat col·laboradora: ...  
MODEL DE DECLARACIÓ D'AJUDES ABONADES ALS ALUMNES DESOCUPATS  
  
EXPEDIENT: \_\_\_\_\_\_\_\_\_\_\_\_\_\_\_\_\_  
ENTITAT BENEFICIÀRIA: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ CIF: \_\_\_\_\_\_\_\_\_\_\_\_\_\_\_\_\_  
DENOMINACIÓ DE L'ACCIÓ: \_\_\_\_\_\_\_\_\_\_\_\_\_\_\_\_\_ Núm. AC: \_\_\_\_\_\_\_\_\_\_\_\_\_\_\_\_\_ GRUP: \_\_\_\_\_\_\_\_\_\_\_\_\_\_\_\_\_  
  
  
  
(Nom i cognoms) ..., amb NIF ..., com a ..., certifica que esta entitat ha abonat les ajudes indicades en el present certificat.  
..., ... d ... de ...  
(firma i segell)  
  
(\*) Si s'haguera abonat mitjançant transferència bancària, s'adjuntarà còpia d'esta.  
  
  
  
\* \* \* \* \* \* \* \* \* \*  
  
  
  
  
MODELO DE DECLARACIÓN DE AYUDAS ABONADAS A LOS ALUMNOS DESEMPLEADOS  
  
EXPEDIENTE: \_\_\_\_\_\_\_\_\_\_\_\_\_\_\_\_\_  
ENTIDAD BENEFICIARIA: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ CIF: \_\_\_\_\_\_\_\_\_\_\_\_\_\_\_\_\_  
DENOMINACIÓN DE LA ACCIÓN: \_\_\_\_\_\_\_\_\_\_\_\_\_\_\_\_\_ Nº AC: \_\_\_\_\_\_\_\_\_\_\_\_\_\_\_\_\_ GRUPO: \_\_\_\_\_\_\_\_\_\_\_\_\_\_\_\_  
  
  
  
(Nombre y apellidos) ..., con NIF ..., como ..., certifica que esta entidad ha abonado las ayudas relacionadas en el presente certificado.  
..., ... de ... de ...  
(firma y sello)  
  
(\*) Si se hubiera abonado mediante transferencia bancaria, se acompañará copia de la misma.